Papersnake/gushiwen huggingface dataset:
和裴仲谟摘白须行
秦观（宋代）

仲将题凌云，比讫顟尽白。
陆展媚侧室，星星染为黑。
人生如寄耳，况复形与色。
泽壑藏山舟，夜半输有力。
厖眉三不遇，已矣何所惜。
二毛赋秋兴，自爱颇姑息。
闻诸古竺乾，毛发因地得。
数穷反其本，蝼螘得而食。
妙年光可鉴，炯若鸦羽戢。
映梳渐萧肃，变化了无隙。
所以梵志云，昔人已非昔。
皤然君勿笑，子羽以貌失。
信美如客儿，终翦施摩诘。
我作白须行，而得养生术。
浣溪沙（老妻生日）
向子諲（宋代）

星斗昭回自一天。疏梅池畔斗清妍。蟠桃正熟藕如船。

叶上灵龟来瑞世，林间白鹤舞胎仙。春秋不记几千年。
秋怀十首以竹药闭深院琴樽开小轩为韵
陆游（宋代）

惟王居法宫，玉帛来四裔。
一朝启戎心，边城或昼闭。
养生能体此，皆可阅千岁。
利欲喜乘人，日夜劝自励。
夏日登台晚云层叠若众山状伯氏令赋计因成长
李弥逊（宋代）

阳光泼血汗交颐，晚日政与长空宜。
海神游戏出湛对，风伯退听停嘘吁。
初如炎官火伞动，渐若寒露冰壶欹。
九乌堕翼天地暗，六鳌矫首山川随。
飞来一峰横突兀，竞秀万壑排参差。
岱宗坡陀太华小，少室破碎终南低。
深谷婉丽发春态，高岩磊落呈秋姿。
峰青盘螺绾新髻，水碧分晕浮修眉。
鸾翔凤翥露纤巧，虎跨龙蟠惊崛奇。
观台仿佛隐仙圣，楼阁缥缈生蛟暾。
谁於天宇弄显晦，力与地险论高卑。
汤胸棱棱各腾踏，翻手冉冉争奔驰。
平生脚底识南北，此日眼界迷东西。
身舆欲上白银阙，风驭不假青云梯。
三薰三沐谢世事，一丘一壑真吾栖。
扪参历井不惮远，直恐夜半潜推移。
次韵岩桂
姜特立（宋代）

浓香透彻泥丸顶，更恼诗肠卒未休。
安得此花长不老，尽回四序作清秋。
暮春言怀五首 其二
江源（明代）

一片花飞减却春，半随流水半随尘。

临阶一盏悲春酒，似共东风别有因。
雨中赴刘十九二林之期及到寺刘已先去因以四韵寄之
白居易（唐代）

云中台殿泥中路，既阻同游懒却还。将谓独愁犹对雨，

不知多兴已寻山。才应行到千峰里，只校来迟半日间。

最惜杜鹃花烂漫，春风吹尽不同攀。
满庭芳 自富阳回又有嘉禾之役
薛时雨（清代）

东浙题诗，西园饯别，客游如此匆匆。江乡春老，开过楝花风。

算起今年花信，一番信、一处尘踪。沙堤上，白鸥笑我，才别又相逢。

鸳湖游宦地，当年父老，留恋情浓。记柳边骑竹，花外扶筇。

过眼浮云一瞥，鸿飞去、爪印都空。重寻梦，扁舟系处，烟雨望潆濛。
牟献这提刑来杭纳婿庆予七十次韵二首
方回（元代）

扁舟一水接湖杭，久别先生道德光。
名子我方思右咳，隔邻公此选东床。
彭聃上寿终澌尽，刘白同年各健强。
梅子黄时雨如许，小留信宿共清觞。
联句
谢生（宋代）

珠帘半窗月，修行一帘风。
何事今宵景，无人解与同。
天魔舞
瞿佑（元代）

承平日久寰宇泰，选伎徵歌皆绝代。
教坊不进胡旋女，内廷自试天魔队。
天魔队子呈新番，似佛非佛蛮非蛮。
司徒初传秘密法，世外有乐超人间。
真珠璎珞黄金缕，十六妖娥出禁御。
满围香玉逞腰肢，一派歌云随掌股。
飘飖初似雪回风，宛转还同雁遵渚。
桂香满殿步月妃，花雨飞空降天女。
瑶池日出会蟠桃，普陀烟消现鹦鹉。
新声不与尘俗同，绝技颇动君王睹。
重瞳一笑天回春，赐锦捐金倾内府。
中书右相内台丞，袖无谏章有曲谱。
天魔舞，筵宴开，驼峰马乳胡羊胎。
水晶之盘素鳞出，玳瑁之席天鹅抬。
弹胡琴，哈哈回。
吹胡笳，阿牢来。
群臣竞献葡萄杯，山呼万岁声如雷。
天魔舞，不知危。
高丽女，六宫妃。
西番僧，万乘师。
回纥种类皆台司，汉儿回避南人疑。
天魔舞，乐极悲。
察罕死，孛罗归。
铁骑骤，金刀挥。
九重城阙烟尘飞，一榻之外无可依。
天魔舞，将奈何！多藏金叵罗，急驾白橐驼，阴山之北避
兵戈。
和申瑶翁咏物十四首 其十四 月露
邓云霄（明代）

秋夕烟消万里天，冰轮沆瀣两澄鲜。洗妆半湿霓裳袖，扬彩轻沾玉井莲。

不用方诸偏滴沥，直从仙掌望婵娟。夜寒宫瓦层澜动，犹伴长门玉箸悬。
东山谢太命傅祠蔷薇台
黄庚（元代）

围棋别墅却秦军。千载功名一窖尘。
今日江山非晋有，荒祠花木为谁春。
同德寺雨后寄元侍御李博士
韦应物（唐代）

川上风雨来，须臾满城阙。岧峣青莲界，萧条孤兴发。

前山遽已净，阴霭夜来歇。乔木生夏凉，流云吐华月。

严城自有限，一水非难越。相望曙河远，高斋坐超忽。
和汪教授
吕本中（宋代）

羡君须作缘坡竹，饱饭我诗声彻屋。闭门不出动经旬，坐看禅房花柳簇。

却记冰霜动地时，半夜小园风折木。一尊相对任浊清，三径闲行漫松菊。

长篇短句动盈轴，想像清香有馀馥。问君何以得此妙，未润只缘山有玉。

我穷犹敢和君诗，不留和气满脐腹。搜寻险韵少工夫，敢与诸公斗迟速。
昨以酒熟邻士皆来戏作小诗而国干和章独未至今日天气温和再成鄙句促之 其二
李光（宋代）

星河湛湛夜寥寥，闭户微闻麝篆飘。况有南邻爱酒伴，兴来不假楚辞招。
春日出行
何梦桂（宋代）

浅涧沙平泉脉脉，芳林风软雨垂垂。无情落絮知谁管，得意鸣禽各自私。
赠毋中舍
王禹称（宋代）

岭表榆关路崄巇，颁条持节两无辞。四方自是男儿事，万里归无圣主知。

碛雪旧行闲入梦，贪泉曾饮别留诗。如今已见功名立，休忆当年一桂枝。
晨兴寄赠窦使君（一作晨兴赠友，寄呈窦使君）
武元衡（唐代）

江陵岁方晏，晨起眄庭柯。白露伤红叶，清风断绿萝。

徇时真气索，念远怀忧多。夙昔乐山意，纵横南浦波。

有美婵娟子，百虑攒双蛾。缄情郁不舒，幽行骈复罗。

为予歌苦寒，酌酒朱颜酡。世事浮云变，功名将奈何。
场中劳瘁弗怡偶念守谷赠韵再叠六首 其一
孙承恩（明代）

邯郸梦里一炊烟，勘破浮荣若个贤。豪气渐消华发里，草堂思搆碧山前。

黄尘扰扰日月暗，白云英英颜色鲜。何当振衣从此去，骑鲸海上追群仙。
戏和舍弟船场探春二首
黄庭坚（宋代）

雨余禽语催天晓，月上梨花放夜阑。
莫听游人待妍暖，十分倾酒对春寒。
曹十九舞绿钿
元稹（唐代）

急管清弄频，舞衣才揽结。含情独摇手，双袖参差列。

騕褭柳牵丝，炫转风回雪。凝眄娇不移，往往度繁节。
蛱蝶词
陆游（宋代）

蛱蝶子，去复来。
草长齐腰花乱开。
蜜蜂辛苦为人计，林莺百啭胡为哉？嗟尔蛱蝶独得意，飞来飞去无嫌猜。
追花逐絮阑干角，人生安得如汝乐！
寄王共
宋祁（宋代）

沸蚁云罍溢，离鵾雪苑开。
吏催东府计，卿待楚人材。
旧隐周萝月，前期禹凿雷。
我惭芳岁晚，犹俊蹇修媒。
偶书
杨简（宋代）

无声之乐闻四方，纯德孔明即就将。
哀乐相生不可见，衾衾非燠箑非凉。
秋毫莫大泰山小，殇子上寿彭祖夭。
入门金作示吾情，于卫磬声今不了。
春秋冬夏风雨霜露无非教，胡为自古学者恁莫晓。
二十年来寝多晓，是殆天欲亨吾道。
屈指何止数十人，知及仁守或可保。
曲礼三千不可思，至哉忠信与孝慈。
水哉水哉也大奇，孔圣无语孟不知。
七夕
晏殊（宋代）

云幕无多斗柄移，鹊慵乌慢得桥迟。
若教精卫填河汉，一水还应有尽时。
进读唐书终帙
宋庠（宋代）

隋室重氛极，唐家景命新。
地归裂残壤，天洗战馀尘。
遂纳诸戎裂，争陪二月巡。
瀛洲登俊老，烟阁尽名臣。
轻重非关鼎，兴亡要在人。
旧都纷秀麦，前事遍书筠。
哲后疑图暇，西厢访古频。
终篇见成败，摘句屡谘询。
青史嘉遗直，元龟遗圣长。
愿将稽古意，万一助尧仁。
微雨午寝梦憩道傍驿舍若在秦蜀间慨然有赋
陆游（宋代）

吴中秋晚雨冥冥，自笑闲愁又尔馨。
身世已归南北陌，梦魂犹寄短长亭。
浊醪可酿樽余绿，明镜无情鬓失青。
赖有钓船堪送老，一汀鸥鹭共忘形。
南来好伴
郭之奇（明代）

四载依依几送迎，故山结色此能生。春情广覆千峰落，霞侣先开一壑盈。

相过不移知我素，此中何有祇云清。南来好伴兹堪恋，去去江天日暮情。
刘漫塘寄谢宜兴三诗属宜兴索和 其一
释居简（宋代）

医俗无如退，荣身岂俟官。不知狙喜怒，聊问竹平安。

恶曲麾圆器，希同即异端。十虚无四壁，冷眼要人看。
和陶渊明饮酒诗
滕岑（宋代）

壮士志四方，小夫守一隅。
所禀既殊科，所趣亦异涂。
毋论贤与愚，等为造物驱。
岂如饮家流，一醉不愿余。
两忘适与莫，毕世醉乡居。
马上歌
许氏（宋代）

快马轻刀夜斫营，健儿疾走夜无声。归来金镫齐敲响，不让须眉是此行。
颂古
释道颜（宋代）

不假文殊神通，休要罔明弹指。
尔时灵山会中，女子从定而起。
次韵卢彦德学宫诗
杨辅（宋代）

颇怪诸生籍奉常，寂寥科目岁年长。
只今五桂名犹在，恐有孤桐曲未忘。
学校规模新壮丽，江山意气久徊翔。
分光肤使青瑶句，收拾风霆唤阿香。
送友人入蜀
钱起（唐代）

远路接天末，怪君与我违。客程千嶂里，鸟道片云飞。

树色连青汉，泉声出翠微。锦城花月下，才子定忘归。
次韵蔡瞻明雨中书怀
洪适（宋代）

梅雨冥冥晴复阴，小轩终日起归心。自怜宦业初何补，独喜交情久益深。

忆得微醺看锦瑟，愧无好语比南金。青山千里江南路，它日邮签幸见寻。
黄燮卿王至卿胡静父瀫元茅厚之过集
胡应麟（明代）

萧萧四壁似禅关，纵饮宁辞十日閒。邂逅江湖成白社，参差河朔见青山。

垆头乍发幽人兴，庑下频开倦客颜。台殿黄金原咫尺，朝携瓢笠共飞攀。
下第东归途中书事
刘沧（唐代）

峡路谁知倦此情，往来多是半年程。孤吟洛苑逢春尽，

几向秦城见月明。高柳断烟侵岳影，古堤斜日背滩声。

东归海上有馀业，牢落田园荒草平。
郊庙歌辞。释奠文宣王乐章。承和
佚名（唐代）

万国以贞光上嗣，三善茂德表重轮。

视膳寝门尊要道，高辟崇贤引正人。
种石菖蒲
赵孟坚（宋代）

少年眼力健观书，卷裹千言一览无。
官事簿书昏惘惘，效尤石上种菖蒲。
禅房十事·蒲龛
释绍昙（宋代）

百匝千重包裹，未免黑山里坐。
古今多少生盲，引得全身入草。
诸葛武侯
孔武仲（宋代）

天下军书动，西南霸气偏。
太公谋国妙，伊尹佐时专。
季汉基还立，强吴势外连。
兵从新节制，志复旧山川。
霜肃关中晚，春浮渭上天。
恩威人并附，将相器俱全。
丑虏羞巾帼，遗音被管弦。
妖星如不堕，功业管萧前。
送从翁赴任长子县令
权德舆（唐代）

家风本钜儒，吏职化双凫。启事才方惬，临人政自殊。

地雄韩上党，秩比鲁中都。拜首春郊夕，离杯莫向隅。
颂古二十首
释了一（宋代）

外道殷勤来问佛，有言不问及无言。
大雄不费纤毫力，良马何曾用举鞭。
上巳日山中社会
王瑛（明代）

良游修禊日，一扣鹤边扉。诗入岩花老，盘收石蕨肥。

午钟松响杂，春服草花依。不倦芳盟续，宁教乐事稀。
宿青山市四首
杨万里（宋代）

近看青山却朗然，更无半点雾和烟。
一峰是石高多少，到得峰头即到天。
平江府天申节致语口号
陈造（宋代）

擗麟侑酒紫皇家，降乙开祥宝祚赊。
又见仙真奉瑶检，从教日月数金沙。
星明丙极方呈瑞，燕敞需云共拜嘉。
壑算的知天与人，大椿何必问南华。
送边将
修睦（五代）

人尽有离别，而君独可嗟。言将身报国，敢望禄荣家。

战思风吹野，乡心月照沙。归期定何日，塞北树无花。
思君恩
令狐楚（唐代）

小苑莺歌歇，长门蝶舞多。
眼看春又去，翠辇不曾过。
李光祖自了翁法窟来访余于钟山留十日方知鼻孔大头向下既行作六首送之 其五
释德洪（宋代）

一切女人皆障道，十分厚味最伤生。登床未敢期穿屦，见慢须防起现行。
雨花台
杨杰（宋代）

空书来震旦，康乐造渊微。贝叶深山译，曼花半夜飞。

香清虽透笔，蕊散不沾衣。旧社白莲老，远公应望归。
挽周少宰先君大司寇庄懿公
苏葵（明代）

谁将唐肆论浮生，一代殊勋百代名。红日倾心葵萼老，白头归代菊花清。

天门左角星俄暗，翁仲前头草自荣。人物似公真不易，直从西汉细论评。
上人自峨眉来云欲涉海礼补陀北礼五台走笔二绝赠之 其一
王世贞（明代）

曾栖巴蜀峨眉顶，远见西天鹫岭无。昨夜普贤乘白象，向余先解髻中珠。
题历山舜祠
杜荀鹤（唐代）

昔舜曾耕地，遗风日寂寥。世人那肯祭，大圣不兴妖。

殿宇秋霖坏，杉松野火烧。时讹竞淫祀，丝竹醉山魈。
采石矶
吴伟业（清代）

石壁千寻险，江流一矢争。
曾闻飞将上，落日吊开平。
梅兰大放，小欧口占断句，即和其韵
薛镛（清代）

正是孤山月满时，美人香草影参差。灵均幽怨逋仙冷，都入骚人醉后诗。
月夜
胡缘（清代）

小院夜沈沈，幽人弄素琴。诗因多病减，愁到暮天深。

离恨谁家笛，捣衣何处砧。怕他双鬓影，一夜被霜侵。
赠熊鍊师
翁卷（宋代）

松边自掩扉，卖药罢方归。
教客认仙草，笑人求紫衣。
惜琴眠处放，玩易语时稀。
风说沅砂贱，闲身去欲飞。
阴伯庸悼词
李新（宋代）

妙年词墨一何工，汉苑家声戚里雄。
居避飞尘门似水，客投漫刺袂生风。
香消绛帐鱼难蠹，月照银杯酒不空。
旭报岂须穷宝箧，凤雏行看赤霞中。
竹枝 其八 孙光宪、皇甫松俱有此体
俞彦（明代）

霜高滟滪月空舲。联翩百丈上泷行。
以喜闻过墨赠吾婿郑纯父玸
王迈（宋代）

西蜀游文昌，赠我墨两个。墨上署嘉名，名曰喜闻过。

过失人谁无，刚褊柔易愞。众人巧自文，君子喜人告。

予性失之刚，所患在急躁。未尝不佩韦，因循及老大。

不能如师德，受人对面唾。至使巧宦徒，目为背时货。

子性失之柔，鲜有特立操。嗜欲微萌芽，左右纷投好。

不能如乖崖，按剑警坐卧。中心欠所主，恐似风摇纛。

乃翁匹前修，德行圭中瑁。承家合有人，前猷宜久蹈。

贤母慈且严，熊胆亲调和。养志最为难，家声出堂奥。

吾女正抱疴，朝夕烦拊劳。要相敬如宾，毋纵欲长傲。

女亦尝闻诗，绿衣戒颠倒。候其疾之瘳，蘋蘩能采芼。

内行傥不愆，事业当远到。贤者后必昌，积善天所报。

持墨为子箴，进德谨勿惰。墨卿子良师，莫被渠看破。
病中午后登山閒步遥见园亭有以帟张栏处久而
岳珂（宋代）

小池玉尺跃清波，病不开尊奈尔何。
更倩棠漪吹柳岸，为君粘发醉颜酡。
金缕曲 其二 题志伯愚仲鲁兄弟同听秋声馆图
梁鼎芬（清代）

寥落平生意。任人间、纷纷筝阮，几曾如此。一夜清霜中庭下，未算襟头酒泚。

但无数、城乌惊起。丛木萧萧长空阔，问前身我可同青兕。

歌未歇，正狂醉。

红蘅碧杜谁能比。揽芳华、天涯正远，相思何地。惟有幽林堪客隐，盛得几分秋气。

莫忘了、联床风味。匹马频嘶斜阳外，看关河欲暮吾行矣。

临别语，望君记。
冬日閒居遣兴十首 其八
李纲（宋代）

泽国杳何许，雁书初报安。枝间鸟鹊喜，原上鹡鸰难。

松菊荒三径，轩裳厌一官。黄粱何日熟，客梦正邯郸。
七十八咏六言十首
刘克庄（宋代）

傍人贺我过省，此老矍然失惊。
不曾西山纳卷，如何南宫奏名。
颂古一百首 其八十一
释智愚（宋代）

泉石膏肓不可医，晓钟吟到夕阳时。天然句子终难得，几向风前暗皱眉。
句 其一
谢逸（宋代）

贪夫蚁旋磨，冷官鱼上竿。
残花
崔涂（唐代）

迟迟傍晓阴，昨夜色犹深。毕竟终须落，堪悲古与今。

明年何处见，尽日此时心。蜂蝶无情极，残香更不寻。
送赵宽堂二首
杜范（宋代）

马塍眩朱白，孤白自疎影。
冰雪几岁寒，谁解为渠领。
李园百树花，人与凡木屏。
湿藓囘春风，猿鹤并刷整。
为我一酹之，往事莫重省。
十二月十七日移病家居成五长句 其五
张耒（宋代）

纸窗低下火炉边，有底宜人意若便。移疾何妨闲五日，放慵犹欲醉终年。

平生亲友怀天末，谈笑妻儿在目前。谁似匡庐白居士，暮年华发洛阳仙。
句
吴光（宋代）

半塘微涨聚红皱，几亩清阴锁碧鲜。
飞絮
于谦（明代）

飘飘随意点轻裘，播荡东风不自由。乱逐红尘迷客路，轻随綵燕入歌楼。

梁园飞雪惊春梦，渭水斜阳送客愁。莫向樽前苦惆怅，绿阴还在粉墙头。
泣竹院南老 其一
释居简（宋代）

破碎沙盆不足传，等闲拈出又完全。无人眨上眉毛看，误作鸾胶续断弦。
鹧鸪天
晁端礼（宋代）

并蒂芙蓉本自双。晓来波上斗新妆。朱匀檀口都无语，酒入圆新各是香。

辞汉曲，别高唐。芳心应解妒鸳鸯。不封虢国并秦国，应嫁刘郎与阮郎。
下第戏状元崔昭纬
张曙1（唐代）

千里江山陪骥尾，五更风水失龙鳞。

昨夜浣花溪上雨，绿杨芳草为何人。
题钱安道节推环秀亭
强至（宋代）

嶪巘虬檐插斗飞，乾坤秀色四晖晖。
晴江对酒平如掌，晚树开晖细作围。
笑里城乌啼月过，吟边巢燕掠花归。
主人风骨争森爽，无处容尘到客衣。
过紫云庵看梅
郑珍（清代）

云南梅花不值钱，成林乃在紫云庵。暮到滇城朝即深，美人在林真不谙。

当关一枝兀放入，鹊不及报呼之三。簪斜鬟坠尽惊起，乍见情疏如有惭。

同是粗服乱头性，气味一亲神已酣。兴浓不觉对花叹，我本无事须来南。

止为君等挂人意，不一粗省心不甘。句留计止十日事，看山愿了回归骖。

路长人老那再到，便此舍去情何堪。明须更谒老梅祖，愁心先过黑龙潭。
酬杨司业巨源见寄
刘禹锡（唐代）

辟雍流水近灵台，中有诗篇绝世才。渤海归人将集去，

梨园弟子请词来。琼枝未识魂空断，宝匣初临手自开。

莫道专城管云雨，其如心似不然灰。
刘两大入学宫作此勖之
释今无（明代）

汝读圣贤书，当学圣贤理。理虽深无极，散在日用耳。

醒心体高堂，束意遇近事。苟有欲为者，慎莫顺自己。

今既入泮宫，居然青衿矣。功名岂有涯，所贵不在此。

既喜居人前，不足便可耻。从今当勤学，奋志期兴起。

逆意勿为苦，他日乐无比。黉门拜圣人，决定是君子。

严父可趋庭，良师可奉侍。金声与玉振，于汝原可跂。

我虽老比丘，亦羡天伦喜。父慈子则孝，此乐岂可拟。

学成见于用，有光于国史。勿谓瀛洲远，便从今日始。
登北庭北楼，呈幕中诸公
岑参（唐代）

尝读西域传，汉家得轮台。古塞千年空，阴山独崔嵬。

二庭近西海，六月秋风来。日暮上北楼，杀气凝不开。

大荒无鸟飞，但见白龙塠.旧国眇天末，归心日悠哉。

上将新破胡，西郊绝烟埃。边城寂无事，抚剑空徘徊。

幸得趋幕中，托身厕群才。早知安边计，未尽平生怀。
夜合花（和李浩季良牡丹）
晁补之（宋代）

百紫千红，占春多少，共推绝世花王。西都万家俱好，不为姚黄。谩肠断巫阳。对沈香、亭北新妆。记清平调，词成进了，一梦仙乡。

天葩秀出无双。倚朝晖，半如酣酒成狂。无言自有，檀心一点偷芳。念往事情伤。又新艳、曾说滁阳。纵归来晚，君王殿后，别是风光。
西江月 赠安静散人俱守极
马钰（金朝）

休要寻龙寻虎，不须搜姹搜婴。勿劳讲论汞铅精。尽是虚名惑恁。只要心中清静。无为便是功成。慈悲相助气神凝。如此神仙有准。
九疑山
佚名（宋代）

谿山相似路人疑，众目祥观固易知。
厚貌深情怀险阻，离朱子羽谩扬眉。
刘方平壁画山
皇甫冉（唐代）

墨妙无前，性生笔先。回溪已失，远嶂犹连。

侧径樵客，长林野烟。青峰之外，何处云天。
赠刘道人兼送何蕃秀才东归
程洵（宋代）

道人别我三年久，丘壑胸中趣益真。更与风流能赋客，来寻憔悴负痾人。

明窗辨药分寒燥，清夜吟诗动鬼神。促膝方欢又分袂，别愁还与月痕新。
南乡子•客舍集唐
董以宁（清代）

回首一伤神。暮雨千家薜荔村。燕子不来花着雨，黄昏。

寂寞山窗掩白云。

归思欲沾巾。雨过山城见月新。独在异乡为异客，思亲。

断续鸿声到晓闻。
同丁秋官凤仪夜坐
桑悦（明代）

哦诗北斗下，清夜殊未央。
长天捩孤影，一雁东南翔。
我心如风露，夏夜亦清凉。
况对秋月坐，肌骨沁寒光。
和袭美先辈悼鹤
陆龟蒙（唐代）

一夜圆吭绝不鸣，八公虚道得千龄。方添上客云眠思，

忽伴中仙剑解形。但掩丛毛穿古堞，永留寒影在空屏。

君才幸自清如水，更向芝田为刻铭。
诗偈 其七十七
庞蕴（唐代）

欲得真解脱，持刀且杀牛。牛死人亦亡，佛亦不须求。

全身空里坐，即度死生流。
送苏迈尉酸枣
孔武仲（宋代）

酷暑日逾退，凉风生早秋。
翩翩苏公子，一官不远游。
仕养两得意，人生复何求。
骏马如飞星，锦带垂吴钩。
到邑嚚讼少，官闲吏兵休。
还当有佳吟，吟到黄河头。
喜王露湑至自三峰 其二
汪霦（清代）

曾向南天把酒卮，飞扬意气更谁知。千秋燕市悲歌侣，一卷松陵唱和诗。

海荔乍残人散后，江枫初老雁来时。钓龙台上还山约，及此幽寻也未迟。
奉和窦容州
元稹（唐代）

明公莫讶容州远，一路潇湘景气浓。斑竹初成二妃庙，

碧莲遥耸九疑峰。禁林闻道长倾凤，池水那能久滞龙。

自叹风波去无极，不知何日又相逢。
过殷少保先生金舆山房有感
于慎行（明代）

相国名园负郭开，朱阑寂寞锁苍苔。泉声故自花间出，山色依然座上来。

多士尚疑悬帐日，苍生空想济川才。谁怜廿载平津客，泪洒东风首重回。
题赵原临高尚书山水小帧
张掞（宋代）

有元画山谁第一？燕都数独高尚书。
盛名不在吴兴下，米虎用墨浑无殊。
江南赵原最晚出，蓄得高宰留真迹。
行披坐阅无暂停，肯綮皆将饱胸臆。
貌此小帧云山图，万里不尽墨模糊。
绿树人家春昼晚，当门缥缈风烟湖。
俨与前朝合作符，何啻禊帖唐钩摸。
黄庭画赞虽小字，位置舂容大无异。
平原一变为穹碑，任笔纵横亦适意。
赵卿得此变化笔，知尔当今尽无敌。
酒酣试倒金壶汁，元气淋漓鬼神泣。
赵卿赵卿诚莫当，我有古纸久矣藏。
几时邀君吸百觞，为我乘兴挥毫芒。
使人复睹尚书郎，高堂素壁生辉光。
走笔酬亨甫所示二篇次韵和之 其二
沈辽（宋代）

老去不为世网萦，我为清冷亦假名。不识丹台与赤城，此间寂寂无人声。

下视千里山川平，其间隐显自晦明。稽康作乐知未精，庄周能宁何用撄。

有动不在弹与枰，至静何为论搀枪。大饮不复论缸罂，一醉宁复更解酲。

当如美璞含其英，不如不琢鸣琤琤。一去一来寄死生，宠辱外事何足惊。

高篇琅琅示我情，久已丧魄今载营。呼奴拥彗扫柴荆，当有佳客来此行。
安奉观音
虞俦（宋代）

优钵昙花果有花，不缘诗酒到君家。闻思大士应嫌汝，枉费精神咏绮霞。
颂古二十五首
释崇岳（宋代）

夫子不识字，达磨不会禅。
大唐天子国，依旧化三千。
重至白门宿余鸿客山堂作
屈大均（明代）

白下啼乌地，愁人自六朝。秋声将落叶，此度益萧萧。

山鬼弄魂梦，草虫悲寂寥。那知垂老客，有道在渔樵。
道中得雨
洪迈（宋代）

吾行田野间，吁嗟连数村。
千山收宿雨，豀作黄梅浑。
渐看风叶底，一洗龟坼痕。
余功初行客，稍压旱尘昏。
句 其八
杨长孺（宋代）

清如玉壶冰，澹若朱弦瑟。
五人墓碑记
张溥（明代）

五人者，盖当蓼洲周公之被逮，激于义而死焉者也。至于今，郡之贤士大夫请于当道，即除魏阉废祠之址以葬之；且立石于其墓之门，以旌其所为。呜呼，亦盛矣哉！

夫五人之死，去今之墓而葬焉，其为时止十有一月耳。夫十有一月之中，凡富贵之子，慷慨得志之徒，其疾病而死，死而湮没不足道者，亦已众矣；况草野之无闻者欤？独五人之皦皦，何也？

予犹记周公之被逮，在丙寅三月之望。吾社之行为士先者，为之声义，敛赀财以送其行，哭声震动天地。缇骑按剑而前，问：“谁为哀者？”众不能堪，抶而仆之。是时以大中丞抚吴者为魏之私人毛一鹭，公之逮所由使也；吴之民方痛心焉，于是乘其厉声以呵，则噪而相逐。中丞匿于溷藩以免。既而以吴民之乱请于朝，按诛五人，曰颜佩韦、杨念如、马杰、沈扬、周文元，即今之傫然在墓者也。

然五人之当刑也，意气扬扬，呼中丞之名而詈之，谈笑以死。断头置城上，颜色不少变。有贤士大夫发五十金，买五人之脰而函之，卒与尸合。故今之墓中全乎为五人也。

嗟乎！大阉之乱，缙绅而能不易其志者，四海之大，有几人欤？而五人生于编伍之间，素不闻诗书之训，激昂大义，蹈死不顾，亦曷故哉？且矫诏纷出，钩党之捕遍于天下，卒以吾郡之发愤一击，不敢复有株治；大阉亦逡巡畏义，非常之谋难于猝发，待圣人之出而投缳道路，不可谓非五人之力也。

由是观之，则今之高爵显位，一旦抵罪，或脱身以逃，不能容于远近，而又有剪发杜门，佯狂不知所之者，其辱人贱行，视五人之死，轻重固何如哉？是以蓼洲周公忠义暴于朝廷，赠谥褒美，显荣于身后；而五人亦得以加其土封，列其姓名于大堤之上，凡四方之士无不有过而拜且泣者，斯固百世之遇也。不然，令五人者保其首领，以老于户牖之下，则尽其天年，人皆得以隶使之，安能屈豪杰之流，扼腕墓道，发其志士之悲哉？故余与同社诸君子，哀斯墓之徒有其石也，而为之记，亦以明死生之大，匹夫之有重于社稷也。

贤士大夫者，冏卿因之吴公，太史文起文公、孟长姚公也。
福州张從事
杨亿（宋代）

万人都督古闽州，幕府旌门映碧油。
阃外依莲滞英俊，樽前噉薤占风流。
犀灯照水窥龙剑，鲸浪喷空见蜃楼。
暇日登高赋沧海，添鹽堪为昔贤羞。
集众付寺事偈
释智才（宋代）

戊午中秋之日，出家住持事毕。临行自己尚无，有甚虚空可觅。
邓州西轩书事十首
陈与义（宋代）

千里空携一影来，白头更着乱蝉催。
书生身世今如此，倚遍周家十二槐。
倚风娇近（填霞翁谱赋大花）
周密（宋代）

云叶千重，麝尘轻染金缕。弄娇风软、霞绡舞。花国选倾城，暖玉倚银屏，绰约娉婷，浅素宫黄争妩。

生怕春知，金屋藏娇深处。蜂蝶寻芳无据。醉眼迷花映红雾。修花谱。翠毫夜湿天香露。
送太仆寺李丞赴都到桃林塞
耿湋（唐代）

远过桃林塞，休年自昔闻。曲河随暮草，重阜接闲云。

造父为周御，詹嘉守晋军。应多怀古思，落叶又纷纷。
寄解州李学士
林逋（宋代）

解梁贤守古难同，张盖垂鞭自士风。
馆职久衔疏旧地，郡符重剖枉名公。
印厅孤坐琴尊外，铃阁清谈易老中。
闻演丝纶徵诏近，相如文学动天聪。
独游玉泉寺
白居易（唐代）

云树玉泉寺，肩舁半日程。更无人作伴，祗共酒同行。

新叶千万影，残莺三两声。闲游竟未足，春尽有馀情。
上巳接清明游宴
独孤良弼（唐代）

上巳欢初罢，清明赏又追。闰年侵旧历，令节并芳时。

细雨莺飞重，春风酒酝迟。寻花迷白雪，看柳拆青丝。

淑气如相待，天和意为谁。吁嗟名未立，空咏宴游诗。
寓江州分司衙随笔五首
董嗣杲（宋代）

官榷采山利，朝廷责办重。
敛散各有司，设置不为冗。
商人突如来，责去不旋踵。
閒时不养恬，且绝追胥恐。
独慨无依人，心迹徒距踊。
何人干共二，望蜀觊光宠。
梦蓬莱四真人作诗四首 其一 石庆安作
佚名（魏晋）

灵山造太霞，竖岩绝霄峰。紫烟散神州，乘飙驾白龙。

相携四宾人，东朝桑林公。广休年虽前，壮气何蒙蒙。

实未下路让，惟年以相崇。
雪后寄田治埏
王余佑（清代）

冬深白雪寒，山远乌薪贵。伊人寂不闻，得无折胶畏。

冻雀栖僵枝，寒兔蹲苍卉。万物正枯槁，岭梅独香沸。

所以天地心，剥尽复当暨。寄语拈花人，笑阅严凝气。
石泉
文同（宋代）

俨俨耸石壁，拆穴中流泉。
断崖散激激，曲窦藏涓涓。
蓄润活古藓，烝虚发晴烟。
时怀一勺惠，使我心泠然。
别子陈子
华岳（宋代）

丙寅三月三十日，天子檄我南国行。
蒲剑欲飞春涨急，柳锦才国晓寒轻。
事非得已初何好，物到不平终作声。
自古英雄总多难，贾梁何必怨清明。
道谒朱晦庵先生
邹輗（宋代）

武夷洞前皎月生，归人近得坦途行。
阴霾涤尽无纤翳，远彻乾坤一样明。
挽钝斋先生许象州三首
李昴英（宋代）

丈席即之温，终身佩一言。
栋樑失安定，山斗惨韩门。
恸矣心丧重，凄然手泽存。
江声助悲些，莫返大夫魂。
和泾川公纳凉以五平属上去入声作三诗 其三
顾璘（明代）

蓬莱从灵仙，绝粒食白石。何如临清秋，忽释触热厄。

江云翻鸣涛，洑沫雪一尺。疏篁摇凉飔，隔屋叶摵摵。

清泠留侯居，月阁辟七夕。陶情时开尊，博剧或设弈。

伊余婴离忧，契阔薄物役。公毋怀南征，卒乞别北客。
月宫词
杨巨源（唐代）

宫中月明何所似，如积如流满田地。迥过前殿曾学眉，

回照长田惯催泪。昭阳昨夜秋风来。绮阁金铺情影开。

藻井浮花共陵乱，玉阶零露相裴回。稍映明河泛仙驭，

满窗犹在更衣处。管弦回烛无限情。环珮凭栏不能去。

皎皎苍苍千里同，穿烟飘叶九田通。珠帘欲卷畏成水，

瑶席初陈惊似空。复值君王事欢宴，宫女三千一时见。

飞盖愁看素晕低，称觞愿踏清辉遍。江上无云夜可怜，

冒沙披浪自婵娟。若共心赏风流夜，那比高高太液前。
戴醇士江乡归思图为吴冠英作三首 其一
夏炜如（清代）

度自谦和骨自奇，擅场名久重京师。归艎只载河阳笔，我道渊材未算痴。
阳山结茅杂咏 其一
实乘（清代）

群峰炫苍翠，变化非一颜。我屋苍翠中，真可忘其年。

但观心似云，岂知身在山。清机发深省，谷响为吾宣。
过干越宿熊氏澹园偕东采驾阁西玉国正二同年
黎廷瑞（宋代）

倚策试新晴，扶摇上羊角。
山空叶自语，天近云欲落。
危亭渺何叶，高木黯犹昨。
悠悠念物化，漫漫悲世濁。
何当击天池，与子翔寥廓。
隋堤柳
罗隐（唐代）

夹路依依千里遥，路人回首认隋朝。

春风未借宣华意，犹费工夫长绿条。
赠丁仪王粲诗
曹植（两汉）

从军度函谷。
驱马过西京。
山岑高无极。
泾渭扬浊清。
壮或帝王居。
佳丽殊百城。
员阙出浮云。
承露槩泰清。
皇佐扬天惠。
四海无交兵。
权家虽爱胜。
全国为令名。
君子在末位。
不能歌德声。
丁生怨在朝。
王子欢自营。
欢怨非贞则。
中和诚可经。
天逸阁雪后醉歌
施闰章（清代）

一冬无雪春雪好，名园飞阁开晴昊。主人逸兴有籍咸，把酒呼朋欢绝倒。

沙霁初闻白鸟鸣，雪残半露青峰小。麻姑婥约堕窗间，叠嶂参差浮树杪。

细数梅花多昨日，坐看新瀑通寒沼。觥筹历乱兴偏豪，石槛苔痕不须扫。

此阁崚嶒高百尺，先辈联翩著灵迹。蝌蚪深藏禹穴书，赋诗日集梁园客。

二十年来玉树摧，竹榭茅屋蔓萝薜。抽毫授简待吾曹，肯使中原少词伯。

前年铁骑城头嘶，出门一步迷东西。芳春暇日此良宴，何辞斗酒听黄鹂。

我思置阁临双溪，种梅高下溪云齐。花前岁岁同春酌，醉醒递换无端倪。
宁皇御舟
黄洪（宋代）

龙舟大半没西湖，此是先皇节俭图。三十六年安静里，棹歌一曲在康衢。
山行
方岳（宋代）

不肯诸贤季孟间，归来云月尽跻攀。
谁僧命达昔工部，未必诗跻今巨山。
两鬓雪霜多是病，一蓑烟雨可曾閒。
花前得酒微成醉，欢颊春红觉顿还。
何夫子拜命元揆诗以趣装 其三
邝露（明代）

帝赉傍求复旧京，中台星正紫微营。九天素女云中侍，万国黄舆日下平。

棘水投纶苍兕啸，桐圭分土羽凰鸣。历阳沸井寻常见，唯问荥河几度清。
清闲
胤禛（清代）

世间何处觅清闲，只在朝堂城市间。即此是非名利客，何殊野衲闭禅关。
寄陈道人
周孚（宋代）

瘦筇盘礴越江边，笑我孤灯照夜禅。当日期穿水牯鼻，莫年犹著野狐涎。

忙中弦望惊三易，圣处阶庭让一先。曾约芒鞋践云雨，快来相见已新年。
送雪龛兄任保宁
沈荃（清代）

最忆阆中胜，云山到眼迷。地从巴水折，天入剑门低。

夜月桐花艳，春风杜宇啼。池塘应有梦，乡思更凄凄。
芍药三首
贾似道（宋代）

上了甘泉三捷书，长淮万里一尘无。
清和时节如春在，红药精神与昔殊。
丛玉生香歌可谱，围金有客瑞重图。
公堂且尽今朝醉，已问君王乞鉴湖。
偈颂二十三首
释云岫（宋代）

流而不返名曰情，湛而不摇名曰性。
灵而不昏名曰神，光而不乱名曰明。
迷此四者为之凡，悟此四者为之圣。
挽徐泰初 其二
刘岩（清代）

忆与汝偕游，爰自白门始。驱驴来幽燕，卧我空斋里。

阶前木叶声，秋雨打窗纸。坐上无车公，饮酒不欢喜。

当时意气豪，尔我俱壮齿。弹指廿馀年，蹉跎嗟我子。

余见子盛衰，余亦将老矣。惆怅平生心，悲风飒然起。
多福寺
释斯植（宋代）

野鹿自成群，山中少隐君。
钟声两寺合，人语一溪分。
泉响松间雨，苔生石上纹。
多年僧住此，半榻锁闲云。
光山小驻至麻城道中答山中故人
林大春（明代）

山城十日渡江干，不是悠悠恋一官。世事犹闻贾傅泪，交游未厌贡生冠。

溪田漠漠通泉细，竹舍阴阴带雾寒。若效耦耕空避世，平生幽意讵应难。
醉花阴·露芽初破云腴细
舒亶（宋代）

露芽初破云腴细。玉纤纤亲试。香雪透金瓶，无限仙风，月下人微醉。相如消渴无佳思。了知君此意。不信老卢郎，花底春寒，赢得空无睡。
送琏兄之云门
释慧空（宋代）

人言学禅如学射，误得同流走天下。
梦中射落蟭螟窠，开眼看来无缝罅。
无缝罅兮不为差，万煅炉中寻尾靶。
翻身筑著老云门，从古风颠称普化。
莲子诗比成自觉丑甚戏题此作以解发君一笑耳
龙辅（宋代）

书罢题钟字，要君知妆心。
虽然非白雪，却是重黄金。
秋思
揭轨（明代）

绮窗红烛淡秋光，凤帐流苏减夕香。
机杼隔花闲翠户，辘轳临夕冻银床。
秋风紫塞书千里，夜月清砧泪数行。
望断金鞍秋又杪，芙蓉零落玉池霜。
鲁直示其伯父祖善马鞍松隐斋诗次其韵
张耒（宋代）

老鹤阅世久，归来毛骨寒。
田园半拱木，儿稚总胜冠。
爱客能酤酒，寻山不跨鞍。
平生未见面，试作阿咸看。
夏晚诗
薛道衡（隋代）

流火稍西倾，夕影遍曾城。
高天澄远色，秋气入蝉声。
寄唐洙处士
齐己（唐代）

行僧去湘水，归雁度荆门。彼此亡家国，东西役梦魂。

多慵如长傲，久住不生根。曾问兴亡事，丁宁寄勿言。
玛瑙坡四咏
释智圆（宋代）

玛瑙坡前水，泠泠夏亦寒。
夜深明月上，珠颗落冰盘。
重阳示二三友
王之道（宋代）

龙山何处暮云黄，坐想前贤落帽狂。
萸实菊花良不恶，为君沽酒作重阳。
偈颂一百五十首 其七十四
释心月（宋代）

七佛已前只与么，七佛之后亦复然。片云生晚谷，孤鹤下辽天。
梅花引·荆溪阻雪
蒋捷（宋代）

白鸥问我泊孤舟，是身留，是心留？心若留时，何事锁眉头？风拍小帘灯晕舞，对闲影，冷清清，忆旧游。
旧游旧游今在否？花外楼，柳下舟。梦也梦也，梦不到，寒水空流。漠漠黄云，湿透木棉裘。都道无人愁似我，今夜雪，有梅花，似我愁。
句 其三
郭祥正（宋代）

我爱临漳郡，地兼山海秀。
冬十月赴官海陵过会稽诸生饮饯鲁墟桥四罢就
孙应时（宋代）

体倦知茵薄，寒侵觉岁高。
功名两蜗角，人物九年毛。
行意看飞鸟，离歌指大刀。
依依红叶树，回首入秋毫。
送仲更归泽州
司马光（宋代）

太行横拥巨川回，三晋由来产异才。
展墓乘春走乡陌，负书拂晓下兰台。
河阳路侧花应合，天井关头雪未开。
会使乡人惊六印，莫羞今日弊裘来。
述怀二首
郭昭乾（宋代）

箕颖久沦没，矫矫谁能群。
忆昔让王者，高风殊可闻。
我怀在廖廓，思勒沧浪勋。
何时凌紫蹻，翛然绝尘氛。
苞苴行
郑侠（宋代）

苞苴来，苞苴去，
封书裹信不得住。君不见箕山之下有仁人，
室无杯器，以手的捧水，
不愿风瓢挂高树。
挽陆文端公追赠太傅凤石先生
曹家达（清代）

闻道君家陆秀夫，崖山变起为捐躯。君臣未葬江鱼腹，毕竟先生际会殊。
贺新凉（寿制帅董侍郎）
李廷忠（宋代）

濯锦江头路。望祥云、密拥旌幢，初开天府。冰露壶中秋玉莹，不着人间烦暑。现物表、神仙风度。回首太清宫阙杳，是鸣珂簪笔遨游处。万舟斛，却西诉。

筹边堂上兵无数。笑当年、蜀山谅将，夜分旗鼓。听取今朝宣阃令，洗尽蛮烟塞雾。便催唤、衮衣归去。运应河清逢岳诞，办中兴事业须申甫，看岁岁，寿觞举。
洞仙歌 避暑南岳山房
陈履端（清代）

南华一卷，是驱炎清课。燃竹风廊飏茶火。把尘襟尽涤，世累都廊，萧淡甚，泉际山颠有我。

老僧无个事，闲话忘机，簌簌林间暗香堕。薄暮转山房，水簟凉生，拂磁枕、北窗高卧。

又细听、微风响松涛，觉此际心情，十分安妥。
偈二十七首 其八
释绍隆（宋代）

大智圆明，体无向背。凝然湛寂，弥满太虚。覆盖乾坤，常光独露。

削踪灭迹，离相绝名。
中山贡使入朝纪事
李来泰（清代）

却贡趋朝礼遇殊，碧矑魋结语乌乌。已闻圣主方焚玉，何用鲛乌更泣珠。

环海近添新郡县，中山已属旧疆隅。谨将域外名王表，添入天家职贡图。
送朱职方提举运盐
欧阳修（宋代）

齐人谨盐筴，伯者之事尔。
计口收其余，登耗以生齿。
民充国亦富，粲若有条理。
惟非三王法，儒者犹为耻。
後世益不然，榷夺由汉始。
权量自持操，屑屑已甚矣。
穴◇如蜂房，熬波销海水。
岂知戴白民，食淡有至死。
物艰利愈厚，令出奸随起。
良民陷盗贼，峻法难禁止。
问官得几何，月课烦笞箠。
公私两皆然，巧拙可知已。
英英职方郎，文行粹而美。
连年宿与泗，有政皆可纪。
忽来从辟书，感激赴知己。
闵然哀远人，吐策献天子。
治国如治身，四民犹四体。
奈何窒其一，无异釱厥趾。
工作而商行，本末相表里。
臣请通其流，为国扫泥滓。
金钱归俯藏，滋味饱闾里。
利害难先言，岁月可较比。
盐官皆谓然，丞相曰可喜。
适时乃为才，高论徒谲诡。
夷吾苟今出，未以彼易此。
隋堤树毵毵，汴水流弥弥。
子行其勉旃，吾党方倾耳。
题李伯时山阴图许元度王逸少谢安石支道林四像二首 其二
米芾（宋代）

临卷叹张芝，笔格入妙思。疏眉映朗目，白玉无泥滓。

堂堂伟且长，想见坦腹姿。
登甘露寺故基
张嵲（宋代）

烈风吹面立城隅，俯仰人间万事徂。
万古江山自雄浑，百年城郭已蓁芜。
乱余故物惟金鼎，事往前贤只画图。
双塔烟中广陵市，淮南戍守未应无。
答友人新栽松
张碧（唐代）

石门新长青龙髯，虬身宛转云光黏。闻君爱我幽崖前，

十株五株寒霜天。越溪老僧头削雪，曾云手植当庭月。

三十年来遮火云，凉风五月生空门。愿君栽于清涧泉，

贞姿莫迓夭桃妍。□□易开还易落，贞姿郁郁长依然。

山童懒上孤峰巅，当窗划破屏风烟。
断针吟
马苏臣（清代）

断针余荩箧，开箧泪如丝。血渍锋铓尽，儿寒手线知。

昏眵嫌布涩，邻壁借镫迟。习苦嗟慈母，哀哀欲废诗。
咏石僧
汤思退（宋代）

云作袈裟方石僧，岩前独立几经春。
有人若问西来意，默默无言总是真。
懒不作诗觉文房四友俱有愠然谩赋
史弥宁（宋代）

一毛不拔管城子，冷眼相看石丈人。
急性陈玄楮居士，未分分皂白也生嗔。
赠建阳医士杨椿老二首
刘克庄（宋代）

当年琴调绝平平，妄意先贤宰武城。
邑有澹台犹欠识，始知令尹未聪明。
君宜弟还鄱阳风雨未行驰寄此诗
彭汝砺（宋代）

鸿雁行行如弟兄，天寒故故作秋声。江湖寂寞风雨急，今夜扁舟行未行。
失调名
佚名（宋代）

杜鹃声劝不如归。……蹙损远山眉。
桃源官罢芸居以唐诗拙作赠别
朱继芳（宋代）

自作还相送，唐诗结伴来。
归装携此重，笑口为君开。
莲上巢难稳，桃头郁垒神。
何须千岁上，即此是新陈。
春云怨
陆求可（清代）

梨花欲雪。正海棠初放，芳菲时节。莽莽天涯，江上独立，洗残花节色。

过水黄莺，衔泥燕子，碧鹳淋漓响空垤。绿草池边，青梅树下，蛙鼓偏清越。

胭脂零落花裀湿。更平头鞋子，双弯空设。油壁钿车去不得。

向晚西堂，滴碎乡心，布衾似铁。欹着枕头，数残更漏，杨节芭蕉愁绝。
减字木兰花（好恶）
沈瀛（宋代）

瞻乌爱止。不是檐前闻鹊喜。上下鸣风。以类相从自感通。

嫌茶爱酒。恶彼芝焚夸柏寿。说汝言何。一切人言口众多。
同公载公实思伯登白云最高顶 其一
黎民表（明代）

青溪千仞出尘氛，振锡还惊虎豹群。游客屡窥丹检字，高僧多卧石楼云。

风生大壑诸峰应，涧落平田众水分。招隐卜居原此地，重来休勒北山文。
感皇恩（枕上）
李纲（宋代）

西阁夜初寒，炉烟轻袅。竹枕绸衾素屏小。片时清梦，又被木鱼惊觉。半窗残月影，天将晓。

幻境去来，胶胶扰扰。追想平生发孤笑。壮怀消散，尽付败荷衰草。个中还得趣，从他老。
晚泊白塔桥约幼望吉甫小酌前韵
钱时（宋代）

风吹白浪十分晴，晚泊青溪二月春。
千里客心归最急，可无杯酒唤同人。
木犀初开悉离披於雨今再著花特盛因折送常丞
虞俦（宋代）

万壑千岩秋欲阑，金商点缀破天悭。
未须狂雨相将去，且索西风一笑还。
香列酴醾檐萄右，清宜茅舍竹篱间。
闻君画柳为眉妩，可复扶花上髻鬟。
读本朝事有感十首
刘克庄（宋代）

晚遭吕范攻尤峻，死辟荆舒恨未销。
举世共非前濮议，无人细考后尊尧。
寄两银榼与裴侍郎因题两绝句 其二
白居易（唐代）

惯和曲糵堪盛否，重用盐梅试洗看。小器不知容几许，襄阳米贱酒升宽。
寄庾侍郎
白居易（唐代）

一双华亭鹤，数片太湖石。巉巉苍玉峰，矫矫青云翮。

是时岁云暮，淡薄烟景夕。庭霜封石棱，池雪印鹤迹。

幽致竟谁别，闲静聊自适。怀哉庾顺之，好是今宵客。
送别黄皆令
祁德茝（清代）

画阁联吟恰一年，此时分袂两凄然。云间归雁路何处，林里飞花香可怜。

远客青山皆别思，仙舟明月已无缘。怀君日后添离梦，寂寞荒村渡晚烟。
水龙吟·淮河舟中夜闻宫人琴声
汪元量（宋代）

鼓鞞惊破霓裳，海棠亭北多风雨。歌阑酒罢，玉啼金泣，此行良苦。驼背模糊，马头匼匝，朝朝暮暮。自都门燕别，龙艘锦缆，空载得、春归去。
目断东南半壁，怅长淮已非吾土。受降城下，草如霜白，凄凉酸楚。粉阵红围，夜深人静，谁宾谁主？对渔灯一点，羁愁一搦，谱琴中语。
离亭燕 送王干臣部郎大贞还京
陈步墀（清代）

两度师船南下。飘拂国旗高挂。浩荡皇恩宣布处，付与桥民佳话。

欣道使臣来，博带儒冠閒雅。

地是车牛传舍。人有联骚吟社。海外能谈存古事，礼失而求诸野。

惆怅别星轺，珍重采风归也。
吾性
释文珦（宋代）

吾性本疏狂，难教住帝乡。看心忘世界，濯足爱沧浪。

往事皆如梦，浮生底用忙。到头华衮服，不及芰荷裳。
避寇仪真六绝句 其五
程俱（宋代）

瑶台侍臣不可作，严谷道人今也亡。扶黎三径非无约，一笑凌云有底忙。
六代祖师赞
释心月（宋代）

无言说中，广说信心。
洞然明白，非去来今。
风病因兹转更深。
得柳汀答诗，知方卧病，次前韵三首 其二
丘逢甲（清代）

坐拥文君思柳汀，梦中螃蟹来旗亭。不知别我向何处，大海茫茫风阁萍。
齐太庙乐歌十六首 其一 肃咸乐
谢超宗（南北朝）

絜诚底孝，孝感烟霜。夤仪式序，肃礼绵张。金华树藻，肃哲腾光。

殷殷升奏，严严阶庠。匪椒匪玉，是降是将。懋分神衷，翊佑传昌。
秋夜枕上偶成
李弥逊（宋代）

七月西风卷残暑，砌外蕉梢响寒雨。
青蝇敛翼蜩收声，楼上逢逢夜将午。
徽弦信手酒自倾。一杯一杯宫羽成。
醉头着枕百事置，梦残睡足天未明。
次王照邻滕彦真韵二首 其二
赵蕃（宋代）

王子诗如照，滕侯隐似真。倘来宁取遇，居易若为屯。

酬倡虽才始，风期自夙亲。江湖纵悠远，德盛罔非邻。
答李滁州见寄
独孤及（唐代）

相逢遽叹别离牵，三见江皋蕙草鲜。白发俱生欢未再，

沧洲独草意何坚。愁看郡内花将歇，忍过山中月屡圆。

终日望君休汝骑，愧无堪报起予篇。
送乾康禅师入山过夏
齐己（唐代）

由来喧滑境，难驻寂寥踪。逼夏摇孤锡，离城入乱峰。

云门应近寺，石路或穿松。知在栖禅外，题诗寄北宗。
颂古五首·黄龙三阕
释文准（宋代）

我脚驴脚，放过一著。
庞公笊篱，清平木杓。
赐詹骙
宋真宗（宋代）

名阅夸詹氏，新居古五云。
擢科魁众士，拔萃喜超群。
礼肃人畏敬，胪传世共闻。
好将多锦绣，五色耀龙文。
鹤骨笛
冯子振（元代）

胎仙脱胫寄飞琼，换羽移宫学凤鸣。喷月未醒千载梦，彻云犹带九皋声。

管含芝露吹香远，调引松风入髓清。莫向山头吹暮雪，笼中媒老正关情。
隰州新驿
韩偓（唐代）

盛德已图形，胡为忽构兵。燎原虽自及，诛乱不无名。

掷鼠须防误，连鸡莫惮惊。本期将系虏，末策但婴城。

肘腋人情变，朝廷物论生。果闻荒谷缢，旋睹藁街烹。

帝怒今方息，时危喜暂清。始终俱以此，天意甚分明。
贺陈述古弟章生子
苏轼（宋代）

郁葱佳气夜充闾，始见徐卿第二雏。
甚欲去为汤饼客，惟愁错写弄獐书。
参军新妇贤相敌，阿大中郎喜有馀。
我亦従来识英物，试教啼看定何如。
寄题君山亭送吕天衢秀才
蔡肇（宋代）

百川赴下流，江海互吞吐。
回澜薄空日，老岸不立土。
坡陀出巨薄，鳌背启窗户。
我来俯凝碧，万顷过微雨。
南沙八十里，草林尽可数。
风声玄冥开，松影翠蛟舞。
昏昏鱼龙气，暝色失洲渚。
林间古兰若，梵放杂鸣橹。
不能挂长帆，破浪极幽睹。
至今清夜梦，窈窕越修阻。
喜君自兹来，浩浩见眉宇。
馆置古城东，淡饭忘羁旅。
连城虽自珍，历块谁为许。
束书问东舟，了不挂一语。
脱身少年场，清座参佛祖。
冰颜未生髭，老气欲冠古。
所得岂虚名，自是慰诸吕。
南天正炎溽，归思亟飞羽。
江鱼已钓肥，江酒尚酤煮。
访子昔游地，耿耿月沉浦。
席龙望东南，浮云渺吴楚。
萧宅二三子赠答诗二十首 其十四 客谢井
卢仝（唐代）

改邑不改井，此是井卦辞。井公莫怪惊，说我成憨痴。

我纵有神力，争敢将公归。扬州恶百姓，疑我卷地皮。
留题融州老君岩
刘谊（宋代）

谩说人间假像真，老君形相亦虚言。
岩前瑞气归宸翰，佛子年年□国恩。
宫词
林洪（宋代）

金殿当头紫阁重，仙人掌上玉芙蓉。
太平天子朝元日，五色云车驾六龙。
山居即事
释绍嵩（宋代）

永日翛然坐，春风苦唤行。
笋舆穿树色，竹坞度锺声。
雨恶天光淡，山穷地势倾。
苔矶清境裹，花湿转分明。
曾端伯自承移帅川口有怀风旨无便附信忽领教喜成小诗附便奉呈三首 其三
曹勋（宋代）

某也庵居久，心形付自然。山林藏老退，松竹养风烟。

遇物元非远，寻真自一天。怀人会心处，熟诵见山篇。
题共閒亭五首 其二
姜特立（宋代）

太行日暮车盘处，滟滪波翻舟下时。惟有亭中无一事，坐看忙杀利名儿。
送张无梦归天台
曾会（宋代）

九重留不住，乘兴返天台。
青嶂未为静，彤庭应更来。
御歌编隐诀，卧榻近丹台。
衣袂含香气，蓬莱醉几回。
别诸周二首
陈与义（宋代）

风送孤篷不可遮，山中城里总非家。
临行有恨君知否，不见篱前稻著花。
至正壬寅二月廿一日雍虞岂临江宋□道士刘旻李文同登西峰之烟云台以登高望远为韵各赋四首 其二
刘永之（明代）

炎运昔中否，仙吏乃遁逃。朝命三山侣，夕谢九州豪。

碧堰俨遗躅，杉桂若旌旄。登览值春晏，微雨洒兰皋。

俯窥石壁峭，仰羡天路高。愧无谢客才，翰墨聊复操。
三垂冈
严遂成（清代）

英雄立马起沙陀，奈此朱梁跋扈何。
只手难扶唐社稷，连城犹扈晋山河。
风云帐下奇儿在，鼓角灯前老泪多。
萧瑟三垂冈下路，至今人唱《百年歌》。
春夏之交风雨弥间耳目所触即事十绝
汪莘（宋代）

雷电阴晴共一帘，残春首夏境相兼。
闲寻稚笋今朝长，静数新荷昨夜添。
馆直二阕 其二
韩琦（宋代）

章沟传漏过三更，霜压寒威特地生。苦恨回环窗外铎，几番幽梦不教成。
宿泗州寺
吕敏（明代）

纤月堕高林，清风洒疏竹。山僧沐相慰，云榻留共宿。

坐凉交竹阴，炉温蔼兰馥。于焉为申章，庶以写幽独。
西江月·褪粉轻盈琼靥
王沂孙（宋代）

裉粉轻盈琼靥，护香重叠冰绡。
数枝谁带玉痕描。夜夜东风不扫。

溪上横斜影淡，梦中落莫魂销。
峭寒未肯放春娇。素被独眠清晓。
读秦碑
吕本中（宋代）

秦人跨九州，欲以传万世。立石名山傍，往往章得意。

至今见遗刻，字体甚雄异。壮哉苍藓文，未改回屈势。

风雨所侵蚀，中有千丈气。严如虬龙蟠，深若铁石利。

馀威到山鬼，谨守敢失坠。汉魏能书人，亦岂可睥睨。

未能识藩篱，何止趁姿媚。初无一日雅，但有三舍避。

文章又奇古，迁雄盖苗裔。观其所称述，肯为尊者讳。

巧言未大失，末乃为俗累。呜呼结绳前，此又谁与记。

君臣共无为，垂拱天下治。春秋纪日月，大易垂彖繫。

嬴氏厌休息，动以衡石计。斯翁变古文，程邈分篆隶。

自此更滋蔓，日以趋简易。驰驱千百年，漫有纸笔费。

谁能罢烦文，尽扫诸天外。此书虽见存，或以少为贵。

持此槁木枝，我亦无甚愧。
钱塘湖春行
白居易（唐代）

孤山寺北贾亭西，水面初平云脚低。
几处早莺争暖树，谁家新燕啄春泥。
乱花渐欲迷人眼，浅草才能没马蹄。
最爱湖东行不足，绿杨阴里白沙堤。
夜坐示客
张镃（宋代）

身世长歌里，于今得好朋。
露阶秋到竹，风屋夜吹灯。
菱芡供馋口。图书伴曲肱。
头颅知自揣，顾影笑鬅鬙。
五里牌边
徐玑（宋代）

路绕山根石磴斜，小桥流水树交加。
柴门半掩无人到，五里牌边三四家。
忆云门诸寺
陆游（宋代）

三百六十日，安可日日愁？四百八十寺，要须寺寺游。
云门若耶八，到处可淹留。
金像閟古殿，霜钟发重楼。
临涧见鱼跃，穿林闻鹿呦。
亦有疏豁处，白鹭下绿畴。
僧固非尽佳，终胜从公侯。
夜阑煎蜜汤，岂不贤杯瓯。
泽居厌溽暑，慨思风露秋。
晴雨俱可人，亦莫占鸣鸠。
县胥归耕
释元肇（宋代）

笼中无乐鸟，槛外无乐兽。何尝费饮啄，不忘念翔骤。

子今既知此，欲拂事公袖。不将无事眉，闲为鞭笞皱。

社瓮虽浊醪，胜醉歌楼酎。妇馌虽糗粝，胜冷书案豆。

门前有追胥，皂衣皆我旧。布谷鸣春深，斯言诚可复。
游栖霞庵灼平甫至因寄
王安石（宋代）

渺渺林间路，萧萧物外僧。
高阴凉易入，闲貌老难增。
官事真伤锦，君恩更饮冰。
求田此山下，终欲忤陈登。
过铁砧山
王汉秋（清代）

绿阴浓处隐孱颜，石咽泉流路几湾。肮脏一身经百鍊，今朝又到铁砧山。
夏日高封部过余读书处
左国玑（明代）

野人避徵书，不受朝簪扰。忽弃紫金鱼，来寻白鸥鸟。

夷门城东紫隐居，蓬草不见谈玄庐。皆云管乐能龙卧，谁识虞卿亦著书。

炎天尔跨青骡走，何意敲门访巢叟。入林一笑草堂开，习习凉飙吹户牖。

劝君且解白纶巾，我有一壶江南春。醉来笑向东村去，碧树青霄月似银。
对月答子浚兄见怀诸弟之作
皇甫汸（明代）

南北何如汉二京，迢迢吴越两乡情。
谢家楼上清秋月，分作关山几处明。
张太傅墓
苏复生（明代）

太傅忠魂何处寻，平章海曲昼常阴。春深孤冢荆榛合，雨积残碑薜荔侵。

文陆死生俱饮恨，臼婴先后实同心。独怜岁月倾祠庙，回首踟躇泪满襟。
牵牛花
释元肇（宋代）

星河明灭映篱根，风露开成碧玉温。晓色未开忙敛恨，柔条无力绊天孙。
醉卧松下短歌
陆游（宋代）

披鹿裘，枕白石，醉卧松阴当月夕。
寒藤夭矫学草书，天风萧森夕诗律。
忽然梦上百尺颠，绿毛邂逅巢云仙。
相携大笑咸阳市，俯仰尘世三千年。
跋江贯道绝笔古松
张元干（宋代）

石根盘屈老苍官，绝笔殷勤记岁寒。万里风云欲飞化，君家留得壁间看。
挽徐次翁
王洋（宋代）

自想温容耳诲词，他乡已恨重分违。
送人作守乘轩去，结草为灵象俑归。
会合只如风过烛。花阴何异月澄辉。
相门子婿诸侯服，除却清名百事非。
听琴
李贤（原德）（明代）

银河耿耿月华凉，有客坐对琴一张。金徽玉轸联辉光，拂髯举指弹清商。

漆园春梦蝶飞扬，花底嗈嗈双凤凰。碧霄嘹唳孤鹤翔，四壁唧唧鸣寒螀。

呜咽流泉出涧忙，万壑爽籁发笙簧。古戍悲角晓带霜，洞庭秋涨波茫茫。

巴峡惊湍激石礓，突然铁骑鸣刀枪。长堤柳絮随颠狂，珠林石鼎沸兰汤。

雪花六出纷呈祥，平沙雁落满江乡。喧啾百鸟忽轩昂，下流奔急见飞航。

高峰瀑布千尺强，雷电交作雨霈霶。挺然松竹共苍苍，壮哉不屈百鍊钢。

引雏江燕语危樯，梧桐飘叶堕银床。幽谷丛兰自芬芳，八鸾云汉声锵锵。

离骚忠愤志堪伤，孤臣孽子意相将。在陈绝粮兴慨慷，演易羑里忧思长。

肃然环佩步岩廊，关关鸠鸟在洲傍。触目感雉飞来双，恸回命短沾衣裳。

英雄盖世归剑芒，三命益恭走循墙。圣谟洋洋嘉言彰，虞廷赓歌际明良。

千载遗音幸不亡，岂云冰炭置人肠。栖鸾之桐出峄阳，法象天地圆与方。

昔闻孔子学师襄，杏坛函丈日徜徉。爨下焦尾声琅琅，知音争似蔡中郎。

正声感我尘虑忘，蔼然和气在中央。烦君为我收锦囊，来日还销一瓣香。
温泉 其四
李吕（宋代）

怀哉经始心，与世共游赏。为语往来人，莫起骊山想。
送邓牧心出陶山
陈观国（宋代）

青山无送迎，幽人自来去。
落叶若相送，卷卷及行屦。
檐端有孤云，仍为守其处。
落叶惜人不在山，孤云尚期人再还。
斯人可期复可惜，我处落叶孤云间。
一丛花 木笔
陈宝琛（清代）

谪仙梦里揣香妍。乱插向晴天。春心未展疑含泪，恁垂露、不著朱铅。

偏是曙风，吹开兰蕊，捧日赛初莲。

楼前岁岁占花先。紫白斗婵娟。高枝坠瓣无人管，便归去、老秃谁怜。

清水院中，双株玉雪，聊自忏情禅。
四月六日同江朝宗花下饮
吴芾（宋代）

十分拟共醉花枝，底事君来苦后期。
芍药阶前犹烂熳，酴醾回上已离披。
春归又是辜杯酒，老去还应惜岁时。
今日要须拼酩酊，从教人笑赏花迟。
星球图歌用昌黎石鼓歌韵
沈在廷（清代）

分野乃究《括地志》，测象乃读《步天歌》。按歌制器宗内府，缩以六寸精若何。

度想穿月挂秦镜，芒近落日挥鲁戈。阴阳为炉鼓造化，氏煎锡工揩磨。

黄赤低昂判冬夏，元精耿耿心胸罗。入地出地去一握，九万余里堆嵯峨。

天圆地圆本曾氏，仁智信武融四阿。卓哉灵恩合浑盖，磨旋笠冒谁其呵。

木周十二火再岁，首事东作兼南讹。金水一更土廿八，填星不动芒敛蝌。

五纬熊熊定方岳，遐瞩那俟更应鼍。魁秦枢楚识斗柄，四照之花三秀柯。

角亢翼轸守方位，乌兔踆踆如飞梭。天汉案户极绵亘，波澜清浅长委蛇。

二千五百乃星纪，雍南朔东通夷娥。伊余卧疴逾十载，衡茅伏处江之沱。

忽睹异制豁心目，扬蕤振采嬉天和。圣朝右文重实学，熟娴算数尊儒科。

激水祇用挈壶法，刻木辄虑机械多。何如一轴十四器，重匪石鼓资橐驼。

精微欲穿溟涬入，汗漫敢委云烟过。弧矢句股稔成法，刻楮累丸切复磋。

土圭立不测阴景，方诸水靳生金波。惟兹圆则灿珠琲，力张枢纽平无颇。

昼晴夜雨静可按，扪参历井焉知他。文字更学《考工记》，朴遬微至屏婀婀。

云台司掌忆法物，斗室陈设供摩挲。春秋幸免蟪蛄诮，宵分可助诗书哦。

效颦无术哂刻鹄，临池觅句惭笼鹅。晁崇耿询直突过，孟言坐致理则那。

中西两法尽融贯，虚车待治成銶轲。克辅妙手削兼尺，慎勿远怖汉与河。

出卯入酉谛审视，衰年爱景无蹉跎。
嵩山以二扇索写梅各题一首
书諴（清代）

骄阳炙地气腾火，百计娱心无一可。为君画扇固乐为，解衣盘礴屡不果。

日转低檐画似年，风战破窗尘似簸。暂借君扇挥苍蝇，引满一杯更鼾亸。

清梦非因复非想，冰界香天失故我。万树梅花照骨寒，病叶狂花幻霜朵。

急醒觅扇扇在手，摹取一枝兴亦颇。寄到神清酒瓮边，知君志在孤山左。

世间万事无如酒，醉眼看花花尽丑。惟有梅花恶独醒，直使《离骚》不能取。

吾兄轰饮日万钱，闭门廿载梅为友。残星挂檐月不动，急雨打窗风若吼。

此时吾兄睡方稳，长瓶支背瓢承肘。今春梅花不著花，索我画扇亲自走。

衰病挠心兴致疏，粗枝乱蕊拙堪忸。顾我原非纵鹤翁，知君未是和羹手。
蚤春陪舅林郡丞暨黄全之许希旦姚体恪体贞兄弟集郑氏北郭别业 其二
佘翔（明代）

草阁背城开，何人载酒来。偶因随杖屦，共此破莓苔。

韦曲寻春宴，梁园作赋才。留连情未已，城角暮声哀。
题廨舍壁二首 其一
许及之（宋代）

明时有何遗，亦复许掇拾。大言得面陈，小言可封入。

有时效疏愚，岂是当务急。每蒙天下施，听之恐不及。

退思自生惭，黄卷常在执。旧田虽甚芜，新井尚可汲。

勉哉竞斯辰，万一如有立。
暂还网山井伯以诗送别次韵
林亦之（宋代）

暂著芒鞋归故丘，新诗吟罢恍如秋。
麦堆去后惟君胜，荔子红时送客愁。
好句合教吾北面，生年长恨海东头。
如今别袂应须惜，一日能留便少留。
金陵送左史
项安世（宋代）

临歧掺袂欲何言，罢酒开船色惘然。
万里重逢傥无日，一杯相属岂非天。
修鳞去蛰三池浪，倦翼归投万壑烟。
从此登临只西首，美人家在夕阳边。
读元结文
释智圆（宋代）

复古还淳元结文，可怜杨浚独知君。
当时自号为聱叟，立事垂言信不群。
哀都官王申
李廌（宋代）

垅上弓旌降鹤书，戋戋璧帛贲乡闾。
汉宫入奏贤臣颂，蜀道荣观驷马车。
谁谓诸侯老宾客，归来华发伴樵渔。
泮宫陈迹神游否，绛帐门生多石渠。
悼玉溪
张九成（宋代）

闻名四十载，兹地忽相逢。
每听谈前事，相看泪满胸。
干戈今偃息，诗酒曷从容。
寂寞千秋恨，新阡植万松。
寄题赵宽之主簿慈顺堂
陆游（宋代）

人间得意尽危机，独有荣亲事未非。
魏阙恩光新绿绶，高堂娱侍旧斑衣。
牙签插架书无恙，兰膳循垓养莫违。
况有两公天下士，为君百斛泻珠玑。
到阙政府以辟郡未下隔封
程公许（宋代）

练纸密衔袖，宫门报隔班。
衷肠郁未吐，殿槛可容攀。
巨用须桴栋，旁搜及蒯菅。
对扬当有日，倾尽不须删。
皇太后阁六首
苏轼（宋代）

彤史年来不绝书，三朝德化妇承姑。
宫中侍女减珠翠，雪里贫民得裤襦。
汉高祖斩白蛇赋
白居易（唐代）

高皇帝将欲戡时难，拨祸乱。乃耀圣武，奋英断。提神剑于手中，斩灵蛇于泽畔。何精诚之潜发，信天地之幽赞。卒能灭强楚，降暴秦，创王业于炎汉。于时瓜剖区宇，蜂起英豪。以坚甲利兵相视，以壮图锐气相高。皆欲定四海之汹汹，救万姓之嗷嗷。帝既心窥咸阳，气王铓砀。率卒晨发，纵徒夜亡。有大蛇兮，出山穴，亘路傍。凝白虹之精彩，被素龙之文章。鳞甲皑以雪色，睛眸其电光。耸其身，形蜿蜿而莫犯；举其首，势矫矫而靡亢。勇夫闻之而挫锐，壮士睹之而摧刚。于是从者，告于高皇。高皇乃奋布衣，挺干将。攘臂直进，瞋目高骧。一呼而猛气咆哮，再叱而雄姿抑扬。观其将斩未斩之际，蛇方欲纵毒蛰，肆猛噬。我则审其计，度其势。口噪雷霆，手操锋锐。凛龙颜而色作，振虎威而声厉。荷天之灵，启神之契。举刃一挥，溘然而毙。不知我者谓我斩白蛇，知我者谓我斩白帝。于是洒雨血，摧霜鳞。涂野草，溅路尘。嗟乎！神化将穷，不能保其命；首尾虽在，不能卫其身。盛矣哉！圣人之草昧经纶，应乎天，顺乎人。制敌必示以乃武乃文，静灾祸不可以弗躬弗亲。若夫龙泉黯黯，秋水湛湛。苟非斯剑，蛇不可斩。天威煌煌，神武洸洸。苟非我王，蛇不可当。是知人在威不在众，我王也万夫之防；器在利不在大，斯剑也三尺之长。于以詟万物，于以威八方。历数既终，闻素灵之夜哭；嗜欲将至，知赤帝之道昌。由是气吞豪杰，威震幽遐。素车降而三秦归德，朱旗建而六合为家。彼戮鲸鲵与截犀兕，未若我提青蛇而斩白蛇。
答顺宗皇帝问 其一
如满（唐代）

佛从无为来，灭向无为去。法身等虚空，常住无心处。

有念归无念，有住归无住。来为众生来，去为众生去。

清净真如海，湛然体常住。智者善思惟，更勿生疑虑。
梅花
左纬（宋代）

几度寻春信，空归及暮鸦。试摇枝上雪，恐有夜来花。

望月穿深坞，迎风立浅沙。若同桃李发，谁肯到山家。
传上人丐盐求颂
释正觉（宋代）

濒海人居不事田，生涯清白是家传。
雷鸣山麓潮横雪，津出泥家卤泛莲。
冰玉色承熬炼力，蕨薇滋藉合和缘。
舌头妙有圆通眼，坐断丛林五味禅。
登刘寺后山
释元肇（宋代）

落日山光半有无，白鸥渔艇散晴湖。贵妃泉石无人管，寂寞孤僧信杖扶。
和前韵见寄 其一
朱淑真（宋代）

忽得南来信，殷勤慰我心。
新诗怜俊逸，清伦忆俗音。
目断乡程远，楼高客恨深。
三年重会後，依旧见荆阴。
雪
毛媞（清代）

天涯一望茫茫白，积玉堆琼亘长陌。兴来何处子猷船，高卧谁长袁安宅。

山中千树噪饥鸦，自扫冰鳞自煮茶。不怪满身寒起粟，只愁压折老梅花。
谒青州范天章
张方平（宋代）

剑横驴膊儒装陋，戟列台门霸府雄。喜似祢衡逢北海，直须雷府辨南丰。

谬悠为说非今味，疏略言诗粗古风。更似贾生多叹息，闻公真赏胜吴公。
好事近（寿黄仲符）
王千秋（宋代）

人物又无双，余事锦机闲织。□就两都新赋，笑一生联缉。

来年秋色起鹏程，一举上晴碧。须洗玉荷为寿，助穿杨飞的。
寄题程氏菊庄
马廷鸾（宋代）

最爱诚斋语绝佳，莫将清苦入妍华。
淡香秋晚谁能道，犹是安阳昼锦家。
同皇甫冉登重玄阁
李嘉祐（唐代）

高阁朱栏不厌游，蒹葭白水绕长洲。孤云独鸟川光暮，

万井千山海色秋。清梵林中人转静，夕阳城上角偏愁。

谁怜远作秦吴别，离恨归心双泪流。
诗一首
释文兆（宋代）

河分岗势司空曙，春入烧痕刘长卿。
不是师兄偷古句，古人诗句犯师兄。
仲夏游赤松有感
王柏（宋代）

堆堆书册畧抽头，决意兹行不暇筹。
雨观风台凌绝景，云峦雪瀑壮清游。
二皇群石应难觅，南涧双羊已莫求。
访我旧题无复有，姓名方媿倚人留。
春阴
黄庭坚（宋代）

竹笋初生黄犊角，蕨芽已作小儿拳。
试寻野菜炊春饭，便是江南二月天。
和太素大雪苦寒
韩维（宋代）

晨兴出户望，一色四方齐。
旋委清池失，偏欺翠竹低。
杯深怜绝景，毫健得新题。
丽藻思风絮，衰颜怯冻梨。